ಮೈಕ್ರೋಸಾಫ್ಟ್ ಉದ್ಯೋಗಿಗಳಿಗೆ ಪರ್ಮನೆಂಟ್ ಆಗಿ ವರ್ಕ್ ಫ್ರಮ್ ಹೋಂ ಆಯ್ಕೆ ಕೊರೊನಾ ಮಹಾಮಾರಿ ಅಟ್ಟಹಾಸದಿಂದ ಲಾಕ್ಡೌನ್ ಜಾರಿಯಾದ ಹಿನ್ನೆಲೆ ಹಲವಾರು ಕಂಪನಿಗಳು ತಮ್ಮ ಉದ್ಯೋಗಿಗಳಿಗೆ ಮನೆಯಿಂದಲೇ ಕೆಲಸ ಮಾಡಿಸುವಂತಾಯ್ತು. ಬಳಿಕ ಲಾಕ್ಡೌನ್ ಸಡಿಲಿಕೆಯಾದರೂ ಅನೇಕ ಕಂಪನಿಗಳು ವರ್ಕ್ ಫ್ರಮ್ ಹೋಂ ಮುಂದುವರೆಸುತ್ತಿವೆ. ದೇಶದಲ್ಲಿ ಸೋಂಕಿನ ಸಂಖ್ಯೆ ಹೆಚ್ಚುತ್ತಿರುವುದರಿಂದ ಸಾಫ್ಟ್ವೇರ್ನ ದೈತ್ಯ ಕಂಪನಿ ಮೈಕ್ರೋಸಾಫ್ಟ್ ತನ್ನ ನೌಕರರಿಗೆ ಜನವರಿಯ ತನಕ ಮನೆಯಿಂದ ಕೆಲಸ ಮಾಡಲು ಅನುಮತಿಸಿದೆ. ಇದರ ಬೆನ್ನಲ್ಲೇ ಉದ್ಯೋಗಿಗಳು ಬಯಸಿದ್ರೆ ಶಾಶ್ವತವಾಗಿ ವರ್ಕ್ ಫ್ರಮ್ ಹೋಂ ಮಾಡುವ ಆಯ್ಕೆ ನೀಡಿದೆ. ಮುಂದಿನ ಜನವರಿವರೆಗೂ ಅಮೆರಿಕಾದಲ್ಲಿ ಮೈಕ್ರೋಸಾಫ್ಟ್ ಕಚೇರಿಗಳನ್ನ ತೆರೆಯುವ ನಿರೀಕ್ಷೆ ಇಲ್ಲ. ಆಫೀಸ್ ತೆರೆದ ನಂತರವೂ ನೌಕರರು ಇಚ್ಛಿಸಿದ್ರೆ, ಶಾಶ್ವತವಾಗಿ ಮನೆಯಿಂದಲೇ ಕೆಲಸ ಮಾಡುವ ಆಯ್ಕೆ ಇದೆ. ಆದ್ರೆ ಅವರು ಕಚೇರಿಯಲ್ಲಿನ ತಮ್ಮ ಸ್ಪೇಸ್ ಬಿಟ್ಟುಕೊಡಬೇಕಾಗುತ್ತದೆ. ಕೊರೊನಾ ಸೋಂಕು ನಮ್ಮೆಲ್ಲರಿಗೂ ಹೊಸ ರೀತಿಯಲ್ಲಿ ಬದುಕಲು ಹಾಗೂ ಕೆಲಸ ಮಾಡಲು ಅಡಿಪಾಯ ಹಾಕಿಕೊಟ್ಟಿದೆ ಎಂದು ಮೈಕ್ರೋಸಾಫ್ಟ್ನ ಮುಖ್ಯ ಅಧಿಕಾರಿ ಕ್ಯಾಥ್ಲೀನ್ ಹೊಗನ್ ಹೇಳಿದ್ದಾರೆ.